Here is a page extracted from Wikipedia that may contain CSS, HTML, and a lot of unformatted text.

Title: جان بلاط
Content: السلطان الملك الأشرف ابو النصر جان بلاط من يشبك الأشرفى. سلطان الدوله المملوكيه البرجيه (الشركسيه) الرابع و العشرين. حكم مابين 1500 و 1501. اسمه "من يشبك الأشرفى" نسبه لأستاذه الامير " يشبك " اللى اداه للسلطان " الأشرف قايتباى " اللى عتقه و رقاه لمنصب " جمدار " و بعدين فضل يترقى لغاية ما بقى " أتابكى " فى حكم " الظاهر ابو سعيد قانصوه.

السلطان الظاهر ابو سعيد قانصوه اللى حكم قبله كان مجرد سلطان شكلى و اصحاب السلطه الفعليه كانوا الامرا لدرجة ان لما حد كان بيساله عن حاجه كان بيرد " ماعرفش " فسماه المصريين " السلطان ماعرفش ". لما قرر الامرا انهم يعزلوه حصل خلاف بخصوص مين اللى يخلفه و انحاز طومان باى ( العادل بعد كده ) لجان بلاط فإتسلطن ضد رغبة الامرا و العسكر و اتلقب بـ " الأشرف " و بكنية " ابو النصر "على كنية استاذه " الأشرف قايتباى ".

فى الشام نايب السلطنه هناك " قصروه " كان فى حالة تمرد على السلطه فى مصر ، فحاول جان بلاط انه يرضيه فعينه أتابك للعسكر لكن قصروه اتمادى فى تمرده و زاد العصيان فى الشام و اضطربت الأحوال هناك فخرج جان بلاط فى السنه التانيه من حكمه و راح على الشام لمحاربة النايب المتمرد. لكن قصروه انحاز لطومان باى (العادل) اللى كان بيضمر السؤ لجان بلاط فجاب القضاه فى الشام و عزلوا جان بلاط و سجنوه بعد ما حكم ست شهور و تمنتاشر يوم و اتنصب العادل طومان باى سلطان مكانه.

اتعرف جان بلاط بالتعسف و الظلم و فى مدة حكمه حصلت مصادرات كتيره.

عملات جان بلاط 
لغاية وقت قريب ما اتلقتش عملات لجان بلاط لكن وقت حفريات بنا اتلقى كنز عباره عن دنانير بتتنسب لعصور أواخر السلاطين البرجيه و كان من ضمنها ست دنانير لجان بلاط كلها شكل بعض من غير تواريخ و لا مكان سكها.

المراجع 
 ابن إياس: بدائع الزهور فى وقائع الدهور، الهيئة المصرية العامة للكتاب، 1982
 شفيق مهدى ( دكتور) : مماليك مصر و الشام, الدار العربية للموسوعات, بيروت 2008.

مماليك
سلاطين مصر المملوكيه
تاريخ مصر
تاريخ مصر المملوكيه
حكام مصر
مماليك برجيه